จิรายุทธ’ยังเหนียวบอร์ดให้แก้ตัว30วัน
บอร์ด กสทฯ ต่อลมหายใจให้จิรายุทธ 30 วัน ก่อนชี้ชะตาหลังสงกรานต์ อิงกรณีทีโอทีให้ค่าตอบแทนล่วงหน้า 6 เดือน
19 ส.ค. 2554

บอร์ด กสทฯ ต่อลมหายใจให้จิรายุทธ 30 วัน ก่อนชี้ชะตาหลังสงกรานต์ อิงกรณีทีโอทีให้ค่าตอบแทนล่วงหน้า 6 เดือน
นายวิสุทธิ์ ศรีสุพรรณ ประธานคณะกรรมการ หรือบอร์ด บริษัท กสท โทรคมนาคม เปิดเผยว่า การประชุมบอร์ดเมื่อวันที่ 31 มี.ค.ที่ผ่านมา ที่มีมติให้คณะกรรมการประเมินผลนายจิรายุทธ รุ่งศรีทอง ตั้งโจทย์การทำงานในรูปแบบต่างๆ เพื่อให้นายจิรายุทธปรับปรุงตัวหรือวิธีการบริหารงานว่าสามารถเป็นไปได้ตามเงื่อนไขที่กำหดหรือไม่ในระยะเวลา 1 เดือน และจะนำมาเสนอในการประชุมบอร์ดครั้งต่อไปหลังหยุดสงกรานต์เพื่อตัดสินอีกครั้ง หลังจากนายจิรายุทธไม่ผ่านการประเมินผลงานรอบ 6 เดือน 
ทั้งนี้ บอร์ดได้รับรายงานผลการประเมิน (Performance evaluation) ในรอบ 6 เดือนของนายจิรายุทธ ตามที่คณะกรรมการประเมินผลสรุปผลนำเสนอ ซึ่งผลการประเมินรวมสรุปว่านายจิรายุทธได้คะแนนต่ำกว่า 75 คะแนน ซึ่งต่ำกว่าเกณฑ์ “ผ่าน” ตามสัญญาจ้างที่กำหนดไว้ ส่งผลให้ไม่ผ่านการประเมิน
ทั้งนี้ รายละเอียดของการประเมินเป็นไปตามตัวชี้วัด (Indicator) หลายมิติ ทั้งตัวชี้วัดที่เป็นนามธรรม ฯลฯ เช่น ศักยภาพในการบริหาร ตัวชี้วัดที่เป็นเทคนิคต่างๆ และตัวชี้วัดที่เป็นตัวเลข เช่น ผลการบริหารที่อิงกับตัวเลขทางการเงินสถานะองค์กร (EBITDA) ซึ่งตัวชี้วัดที่วัดผลงานในเชิงตัวเลขมาจากการสรุปรวบรวมของทริส บริษัทเรตติ้งที่รับผิดชอบในการประเมินองค์กรรัฐวิสาหกิจของกระทรวงการคลัง
“ในส่วนตัวผมก็ว่าเขาโอเคในหลายๆ เรื่อง จึงต้องให้ความเป็นธรรมกับเขาซึ่งโจทย์ของคณะกรรมการประเมินที่จะตั้งไว้นั้น อาจจะมีรายการบางรายการที่เป็นนามธรรมประกอบด้วย” นายวิสุทธิ์ กล่าว 
แหล่งข่าวจากกระทรวงเทคโนโลยีรสารสนเทศและการสื่อสาร หรือไอซีที เปิดเผยว่า การให้เวลา 1 เดือน เพื่อปรับปรุงการดำเนินงานตามเงื่อนไขที่คณะกรรมการประเมินกำหนดขึ้นมานั้น เป็นไปได้ยากที่จะเห็นการเปลี่ยนแปลงที่เป็นรูปธรรม เพื่อนำมาหักล้างจากผลการประเมินเดิม 
ทั้งนี้ ซึ่งโดยปกติในการเปลี่ยนแปลงผู้บริหารสูงสุดในวิสาหกิจที่มาจากการว่าจ้างตามสัญญานั้น หากประเมินผลไม่ผ่านจะออกมาใน 3 รูปแบบ ประกอบด้วย 1.การจากกันด้วยดีเหมือนกรณีนายวรุธ สุวกร อดีตกรรมการผู้จัดการใหญทีโอทีโดยให้เงินตอบแทน 6 เดือน พร้อมค่าบอกกล่าวล่วงหน้าหรือค่าตกใจอีก 1 เดือน 2.ให้เวลา 30 วันเพื่อให้ดำเนินการที่เป็นประโยชน์กับองค์กร เพื่อให้สามารถหักล้างผลการประเมินได้ อย่างเช่นการปรับโครงสร้างภายใน หรือ การดำเนินการบางโครงการให้แล้วเสร็จ และ 3.เจรจากันภายใต้เงื่อนไขพิเศษที่เป็นประโยชน์ร่วมกันทั้งสองฝ่าย